CELEX: 32019D2174
Language: mt
Date: 2019-12-17 00:00:00
Title: Deċiżjoni ta’ Implimentazzjoni tal-Kummissjoni (UE) 2019/2174 tas-17 ta’ Diċembru 2019 dwar l-eżistenza ta’ kundizzjonijiet tas-suq, fit-tifsira tal-Artikolu 35 tar-Regolament ta’ Implimentazzjoni tal-Kummissjoni (UE) 2019/317, fir-rigward ta’ wħud mis-servizzi tan-navigazzjoni bl-ajru fit-terminals tal-ajruporti ta’ Alicante u Ibiza (notifikata bid-dokument C(2019) 8919) (It-test bl-Ispanjol biss huwa awtentiku)

19.12.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 329/95
               
            
         DEĊIŻJONI TA’ IMPLIMENTAZZJONI TAL-KUMMISSJONI (UE) 2019/2174
         tas-17 ta’ Diċembru 2019
         dwar l-eżistenza ta’ kundizzjonijiet tas-suq, fit-tifsira tal-Artikolu 35 tar-Regolament ta’ Implimentazzjoni tal-Kummissjoni (UE) 2019/317, fir-rigward ta’ wħud mis-servizzi tan-navigazzjoni bl-ajru fit-terminals tal-ajruporti ta’ Alicante u Ibiza
         (notifikata bid-dokument C(2019) 8919)
         (It-test bl-Ispanjol biss huwa awtentiku)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (KE) Nru 550/2004 tal-Parlament Ewropew u tal-Kunsill tal-10 ta’ Marzu 2004 dwar il-forniment ta’ servizzi ta’ navigazzjoni tal-ajru fl-ajru uniku Ewropew (ir-Regolament tal-forniment ta’ servizz) (1), u b’mod partikolari l-Artikolu 16(1) tiegħu,
         Wara li kkunsidrat ir-Regolament ta’ Implimentazzjoni tal-Kummissjoni (UE) 2019/317 tal-11 ta’ Frar 2019 li jistabbilixxi skema ta’ prestazzjoni u imposti fl-Ajru Uniku Ewropew (2), u b’mod partikolari l-Artikolu (35)(3) tiegħu,
         Billi:
         
                     (1)
                  
                  
                     Fid-29 ta’ Lulju 2019, Spanja nnotifikat lill-Kummissjoni bid-deċiżjoni maħsuba tagħha li wħud mis-servizzi tan-navigazzjoni bl-ajru fit-terminals tal-ajruporti ta’ Alicante u Ibiza huma suġġetti għal kundizzjonijiet tas-suq (“id-deċiżjoni maħsuba ta’ Spanja”). Dawk is-servizzi jikkonċernaw il-kontroll tat-traffiku tal-ajru tal-ajrudrom. Id-deċiżjoni maħsuba ta’ Spanja tikkonċerna t-tielet perjodu ta’ referenza skont it-tifsira tal-Artikolu 7(1) tar-Regolament ta’ Implimentazzjoni (UE) 2019/317.
                  
               
                     (2)
                  
                  
                     Skont l-Artikolu 35(3) tar-Regolament ta’ Implimentazzjoni (UE) 2019/317, u fuq il-bażi ta’ valutazzjoni ddettaljata tal-kundizzjonijiet kollha stipulati fl-Anness X ta’ dak ir-Regolament, l-awtoritajiet Spanjoli jqisu li s-servizzi kkonċernati huma soġġetti għall-kundizzjonijiet tas-suq. L-awtoritajiet Spanjoli kkonsultaw lir-rappreżentanti tal-utenti tal-ispazju tal-ajru, kif ukoll lil partijiet ikkonċernati oħra bħall-operaturi tal-ajruport u l-fornituri tas-servizzi tan-navigazzjoni bl-ajru.
                  
               
                     (3)
                  
                  
                     Il-valutazzjoni tal-awtoritajiet Spanjoli qieset is-sitt kriterji li huma previsti fl-Anness X tar-Regolament ta’ Implimentazzjoni (UE) 2019/317. Skont il-punt 6 tiegħu, il-kriterji preċedenti ġew ivvalutati individwalment għal kull ajruport. Għall-kriterji stipulati fil-punti 1) u 2) tiegħu, l-awtoritajiet Spanjoli sabu li ma kienx hemm ostakli sinifikanti li jipprevjenu lil fornitur tas-servizzi milli joffri servizzi tal-kontroll tat-traffiku tal-ajru tal-ajrudrom. L-abbozz ta’ kuntratt tal-provvista tas-servizz jipprevedi l-kundizzjonijiet u l-proċeduri li skonthom l-ajruporti jistgħu jitterminaw il-kuntratt u jaqilbu għall-awtoforniment. Il-valutazzjoni tal-awtoritajiet Spanjoli turi wkoll li hemm fis-seħħ proċeduri li jipprevedu t-trasferiment tal-persunal u tal-assi kollha lejn kumpanija differenti. Fir-rigward tal-punt 3 tal-Anness X, ta’ min jinnota li Spanja organizzat sejħa li tapplika proċess ta’ sejħa għall-offerti pubblika eżistenti għall-forniment tas-servizzi inkwistjoni. Fil-mument tal-proċess tal-offerti, ġew iċċertifikati tmien fornituri differenti tas-servizzi tan-navigazzjoni tal-ajru minn Spanja, li jikkostitwixxu fornituri ta’ servizz alternattivi kredibbli biex jipparteċipaw fil-proċess tal-offerti. Uħud minn dawk il-fornituri tas-servizzi kienu diġà pprovdew servizzi tan-navigazzjoni bl-ajru. Fir-rigward tal-kriterju stabbilit fil-punt 4 tal-Anness X, l-ajruporti ta’ Alicante u Ibiza huma t-tnejn soġġetti għal pressjonijiet kummerċjali u tabilħaqq jikkompetu b’mod attiv għat-traffiku turistiku. L-offerent magħżul huwa distint u indipendenti mill-fornitur kurrenti tas-servizzi tan-navigazzjoni tal-ajru en route, li jiżgura li l-kontabbiltà u r-rappurtar ikunu separati, kif imsemmi fil-punt 5 tal-Anness X.
                  
               
                     (4)
                  
                  
                     Il-Kummissjoni eżaminat id-deċiżjoni maħsuba ta’ Spanja u l-valutazzjoni sottostanti tagħha, u waslet għall-konklużjoni li l-valutazzjoni tal-kundizzjonijiet tas-suq għall-forniment ta’ servizzi tal-kontroll tat-traffiku tal-ajru tal-ajrudrom, kif notifikata minn Spanja fid-29 ta’ Lulju 2019, twettqet skont il-kundizzjonijiet stabbiliti fl-Anness X tar-Regolament ta’ Implimentazzjoni (UE) 2019/317.
                  
               ADOTTAT DIN ID-DEĊIŻJONI:
         
            Artikolu 1
            Il-valutazzjoni tal-kundizzjonijiet tas-suq għall-forniment ta’ servizzi ta’ kontroll tat-traffiku tal-ajru tal-ajrudrom fiż-żoni tal-imposti tat-terminals fl-ajruporti ta’ Alicante u Ibiza matul it-tielet perjodu ta’ referenza skont it-tifsira tal-Artikolu 7(1) tar-Regolament ta’ Implimentazzjoni (UE) 2019/317, kif innotifikat minn Spanja fid-29 ta’ Lulju 2019, twettqet skont il-kundizzjonijiet stabbiliti fl-Anness X tar-Regolament ta’ Implimentazzjoni (UE) 2019/317.
         
         
            Artikolu 2
            Din id-Deċiżjoni hija indirizzata lir-Renju ta’ Spanja.
         
         
            Magħmul fi Brussell, is-17 ta’ Diċembru 2019.
            
               
                  Għall-Kummissjoni
               
               Adina-Ioana VĂLEAN
               
                  Membru tal-Kummissjoni
               
            
         
         
            (1)  ĠU L 96, 31.3.2004, p. 10.
         
            (2)  ĠU L 56, 25.2.2019, p. 1.